TMBAM เพิ่มทุน Global Income
TMBAM เพิ่มทุนจดทะเบียนโครงการ Global Income อีก 5 หมื่นลบ. รวมเป็น 100,000 ล้านบาท เพื่อรองรับการเติบโตในอนาคคต 
23 เม.ย. 2560

ดร.สมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน ทหารไทย จำกัด หรือ TMBAM เปิดเผยว่า บริษัทได้เปิดตัวกองทุนตราสารหนี้ต่างประเทศน้องใหม่คือ กองทุนเปิดทหารไทย Global Income (TMB GLOBAL INCOME FUND) โดยเปิดเสนอขายครั้งแรกไปในช่วงกลางเดือนพฤษภาคม 2559 ปีที่ผ่านมานั้น ปรากฏว่าได้รับความสนใจจากผู้ลงทุนอย่างล้นหลาม และแม้จะเคยขอจดทะเบียนเพิ่มทุนไว้กับสำนักงานก.ล.ต.
โดยทำให้มูลค่าเงินทุนจดทะเบียนของโครงการอยู่ที่ 50,000 ล้านบาทก็ตาม กองทุนฯก็ยังคงเติบโตอย่างต่อเนื่องจนปัจจุบันใกล้เต็มมูลค่าจดทะเบียนแล้ว (ณ 30 มีนาคม 2560 มูลค่าทรัพย์สินสุทธิอยู่ที่ 47,297 ล้านบาท) บริษัทจึงได้ขอเพิ่มทุนจดทะเบียนโครงการอีก 50,000 ล้านบาท รวมเป็นทุนจดทะเบียนทั้งสิ้น 100,000 ล้านบาท เพื่อรองรับกับการเติบโตของกองทุนในอนาคต
“การที่ กองทุนฯ ได้รับเสียงตอบรับที่ดียิ่งน่าจะเป็นเพราะการคัดเลือกกองทุนที่เข้าใจได้ง่ายและตอบสนองความต้องการผู้ลงทุนในช่วงปีที่ผ่านมาได้อย่างแท้จริง ด้วยการใช้จุดแข็งของกองทุนหลัก (Master Fund) ที่เราเข้าไปลงทุนคือ กองทุน PIMCO GIS Income Fund ซึ่งสามารถสร้างผลตอบแทนในรูปแบบเงินปันผลที่สม่ำเสมอโดยตลอดทุกเดือนนับแต่จัดตั้งขึ้นตั้งแต่ช่วงปลายปี 2555 ซึ่งสอดคล้องกับความต้องการของผู้ลงทุนไทยในรอบปีที่ผ่านมาที่ยังไม่มั่นใจต่อการลงทุนในสินทรัพย์ที่มีความเสี่ยงสูง เช่น หุ้น เพราะความผันผวนทั้งภาคเศรษฐกิจและการเมืองทั่วโลกยังคงมีอยู่มาก 
ประกอบกับมาตรการกระตุ้นของภาครัฐในประเทศพัฒนาแล้วซึ่งส่วนมากมักส่งผลให้อัตราดอกเบี้ยในประเทศนั้นๆคงอยู่ในระดับต่ำเงินทุนจึงเคลื่อนย้ายหนีภาวะดอกเบี้ยต่ำหรือกระทั่งติดลบไปหาผลตอบแทน ที่สูงขึ้น ดังนั้น กองทุนตราสารหนี้ที่เน้น “Income” หรือการสร้างรายได้ประจำจึงน่าสนใจ เพราะสามารถให้รายได้ในระดับที่น่าพอใจและยังมีความสม่ำเสมออีกด้วย 
นอกจากนั้น การที่กองทุนหลักสามารถปรับอายุเฉลี่ยของตราสารหนี้ในพอร์ต (ดูเรชั่น) ได้อย่างอิสระ ไม่ต้องอิงกับดัชนีชี้วัด จึงช่วยให้ผู้จัดการกองทุนมีความยืดหยุ่น สามารถปรับลดความเสี่ยงของพอร์ตลงได้ในยามที่ดอกเบี้ยเป็นขอขึ้นซึ่งช่วยสร้างความอุ่นใจให้กับนักลงทุน 
รวมถึงเพิ่มโอกาสสร้างผลตอบแทนในภาวะดอกเบี้ยขาลง ซึ่งสะท้อนให้เห็นจากผลตอบแทนย้อนหลังตั้งแต่จัดตั้งกองทุนของกองทุนเปิดทหารไทย Global Income ที่สร้างผลตอบแทนได้ถึง +6.61% ในสกุลเงินบาท ขณะที่ดัชนีชี้วัดอยู่ที่ -3.11% ในสกุลเงินบาท (ข้อมูล ณ 30 มีนาคม 2560) และสามารถรับซื้อคืนหน่วยลงทุนอัตโนมัติ (Auto Redemption) ไปแล้วทั้งสิ้น 3 ครั้ง ครั้งละ 0.1 บาท/หน่วยลงทุน” ดร. สมจินต์กล่าว
สำหรับกองทุนหลัก PIMCO GIS Income Fund มีนโยบายเน้นลงทุนในตราสารหนี้ประเภทต่างๆทั้งภาครัฐและเอกชนทั่วโลก โดยมีวัตถุประสงค์หลักเพื่อสร้างกระแสรายได้ให้อยู่ในระดับสูงและสม่ำเสมอและมีวัตถุประสงค์รองในการสร้างมูลค่าเพิ่มของเงินต้นระยะยาวภายใต้การบริหารการลงทุนอย่างรอบคอบระมัดระวัง โดยกองทุนได้รับการจัดอันดับดีเยี่ยมสูงสุด5ดาวจากมอร์นิ่งสตาร์ (ข้อมูลล่าสุด ณ 28 กุมภาพันธ์ 2560) ในส่วนของกองทุนเปิดทหารไทย Global Income นั้นเราจะทำการป้องกันความเสี่ยงจากอัตราแลกเปลี่ยนตามดุลพินิจผู้จัดการกองทุน และคาดว่าจะสามารถทำการรับซื้อคืนหน่วยลงทุนแบบอัตโนมัติ (Auto Redemption) ได้อย่างสม่ำเสมอ (ไม่เกิน4ครั้งต่อปี)
อนึ่ง การเพิ่มทุนจดทะเบียนดังกล่าวได้รับการอนุมัติจากสำนักงานกลต.เรียบร้อยแล้วในวันที่ 3 เมษายน 2560 ที่ผ่านมา โดยการเปลี่ยนแปลงจะไม่ส่ง ผลกระทบต่อสิทธิใด ๆ ของผู้ถือหน่วย และไม่มีผลกระทบต่อมูลค่าทรัพย์สินสุทธิต่อหน่วยลงทุน (NAV) ดังนั้น ผู้ถือหน่วยลงทุนจึงสามารถซื้อขายหน่วยลงทุนของกองทุนเปิดทหารไทย Global Income ได้ตามปกติ สำหรับผู้สนใจสามารถลงทุนในกองทุนเปิดทหารไทย Global Income เพื่อโอกาสในการสร้างรายได้ประจำสม่ำเสมอ